钦定古今图书集成/理学汇编/文学典/第056卷 > 韦辞
## 钦定古今图书集成/理学汇编/文学典/第056卷 > 韦辞

按《旧唐书》本传：“韦辞，字践之。祖召卿，洛阳丞。父翃，官
至侍御史。辞少以两经擢第，判入等，为秘书省校书
郎。贞元末，东都留守韦夏卿辟为从事，后累佐使府，
皆以参画称职。元和九年，自蓝田令入拜侍御史，以
事累出为朗州刺史，再贬江州司马。长庆初，韦处厚、
路随以公望居显要，素知辞有文学理行，亟称荐之”，
擢户部员外，转刑部郎中，充京西北和籴使。寻为户
部郎中，兼御史中丞，充盐铁副使，转吏部郎中。文宗
即位，韦处厚执政，且以澄汰浮华、登用艺实为事，乃
以辞与李翱同拜中书舍人。辞素无清藻，文笔不过
中才，然处事端实，游官无党，与李翱特相善，俱擅文
学高名，疏达自用，不事检操。处厚以激时用，颇不厌
公论，辞亦倦于润色。苦求外任，乃出为潭州刺史、御
史中丞、湖南观察使。在镇二年，吏民称治。太和四年
卒，时年五十八，赠右散骑常侍。